娥女泉赋
李蒙 (Tang)
水之裔。岩之偏。娈彼娥女。浏为沈泉。伊昔巧笑淑灵。秾华艳色。赪唇发而寥亮。素袖盘而掩抑。故能倾北方。掩南国。超俗绝世。神穷化极。于是凄兮雨湿。黯兮云沈。销玉貌与纨质。冶琼姿及蕙心。舞成水态。歌入流音。脸眇眇以波尽。眉娟娟而月深。观其岸草翠积。厓苔绮映。列山光以泛滟。悬树色而涵静。引耀冰玉。贞明石镜。能含上善之心。不改至柔之性。若乃蠲祀典。戒良辰。蘋藻前奠。笙竽下陈。莫不淋漓玉集。滴沥珠新。声呜咽而成韵。泪阑干而向人。及夫严风岁晚。炽景炎节。水壮河沈。流枯海绝。则必温溜冬汛。寒光夏冽。异黄泉之下冥。殊流水之东阅。噫。化将云尽。奚假物而独灵。道或既存。苟得仁而何怼。靡度可持。安知荣悴。望神光兮水潜。鉴化迹兮山閟。搴杜若以谁与。弄潺湲而增思。